Min kone sidder konstant med sin mobil, og det er især blevet et problem, efter at vores børn er flyttet hjemmefra. Det ender tit med, at vi sidder med hver sin telefon og slet ikke får talt sammen. Jeg savner at tale med hende, og på et tidspunkt troede jeg faktisk, hun var utro. Det ved jeg dog, at hun ikke er. Jeg har prøvet at foreslå, at vi lægger mobilerne væk, og det fungerer et par dage, men så falder vi tilbage i det gamle mønster. Det er svært til hverdag, mens det går lidt bedre i weekenderne. Jeg har ikke råd til at invitere min kone ud og spise hver dag, men jeg savner nærværet. Jeg læser ellers ikke ugeblade, men jeg faldt tilfældigt over dine sider. Min kone ved ikke, jeg skriver til dig. Men hvis jeg får et svar, vil jeg vise hende det. Jeg håber ikke, min kone sidder med sin mobil, fordi hun i virkeligheden ikke elsker mig mere?